L'Ajuntament de Sagunt rep el premi ‘Mundo Clásico’ 2021 pel seu suport a les activitats educatives i culturals sobre l'antiguitat clàssica
28 de juny 2021

![Imagen 1](/media/djih4fis/82c1-premio.jpg)

  

La Societat Espanyola d'Estudis Clàssics (SEEC), secció territorial de València i Castelló, ha fet lliurament a l'Ajuntament de Sagunt del premi ‘Mundo Clásico’ 2021, pel suport institucional a les activitats educatives i culturals sobre l'antiguitat clàssica. A l'acte de lliurament han assistit l'alcalde de Sagunt, Darío Moreno, i el regidor d'Educació, José Manuel Tarazona.

Tarazona ha destacat que «**com a regidor d'Educació, em vaig emocionar quan ens varen lliurar aquest reconeixement a l'Ajuntament de Sagunt per la nostra llavor constant de suport institucional a les activitats culturals i educatives sobre l'antiguitat clàssica. Em vaig acordar de moltes persones, associacions i institucions que han fet possible que Sagunt actualment siga un marc de referència, pioner en la didàctica i en l’aplicació de nous models d'ensenyament de cultura clàssica al nostre país, i també a Europa, la qual cosa va dir també tota una autoritat en la matèria com és el president de la SEEC**».

D'altra banda, l'alcalde de Sagunt ha explicat que este guardó «**és un reconeixement a tot eixe treball col·lectiu que per descomptat, des dels diferents departaments de l'Ajuntament de Sagunt, i també des de la societat civil, associacions i centres educatius s'ha fet per a defensar la cultura clàssica**».

A més, el regidor d'Educació de l'Ajuntament de Sagunt ha indicat que «**ens ompli d'orgull aquest premi, perquè a més a més, és un reconeixement a tota una trajectòria de treball per l'ajuntament i destacaria el nostre departament d'Educació, treballant constantment i participant en projectes pel coneixement i la difusió de la cultura clàssica**».

 ![Imagen sin texto alternativo.](/media/zl2h3ass/82c2-premio.jpg)  
  

També ha sigut premiat Enrique Martínez Cossent, professor de Secundària i Batxillerat i coordinador dels Tallers de Cultura Clàssica, pel seu treball acadèmic en relació amb este bagatge cultural. Enrique Martínez Cossent està molt vinculat a projectes de dinamització de la cultura clàssica, sent impulsor i dinamitzador del projecte saguntí Domus Baebia, una aula didàctica de cultura clàssica orientada al sector educatiu amb un programa d'innovació i experimentació que és referent dins del seu àmbit.

José Manuel Tarazona també ha donat l'enhorabona a Enrique Martínez Cossent i ha explicat que el premi rebut per la SEEC és «infinitament merescut. Sense Quique molts projectes d'innovació educativa per l'aprenentatge de la cultura clàssica no estarien ni al nostre poble, ni al nostre país».

En este sentit, Darío Moreno ha destacat que «hem de recordar que ací tenim un CEFIRE que és referent nacional en temes de cultura clàssica i que també persones com Quique Martínez, que també va rebre un reconeixement per tota eixa trajectòria en defensa de la cultura clàssica i per a la seua difusió, han fet al llarg dels anys. Hem d'entendre eixe premi d'una forma col·lectiva gràcies a tot eixe treball que s'ha fet des dels diferents àmbits, ja que la cultura clàssica no és només el nostre passat, sinó que també ens serveix per a interpretar el nostre present i reflexionar sobre el nostre futur. Hem d'aprendre molt de la cultura clàssica, romana i grega, i en eixa línia continuarem, seguint un referent com és el de la cultura clàssica».

El lliurament de premis es va realitzar el divendres passat a la vesprada en l'Assemblea anual de la Junta Directiva de la Delegació de la SEEC en la Facultat de Geografia i Història de la Universitat de València. Així mateix, es van tractar aspectes com el balanç de les activitats del passat curs, els nous projectes i la planificació de les novetats del nou any, entre altres.

​  

  

![Imagen sin texto alternativo.](/media/3ozfvpic/82c3-premio.jpg)  

  

  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-el-premi-mundo-clasico-2021-pel-seu-suport-a-les-activitats-educatives-i-culturals-sobre-l-antiguitat-classica/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-el-premi-mundo-clasico-2021-pel-seu-suport-a-les-activitats-educatives-i-culturals-sobre-l-antiguitat-classica/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-el-premi-mundo-clasico-2021-pel-seu-suport-a-les-activitats-educatives-i-culturals-sobre-l-antiguitat-classica/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-el-premi-mundo-clasico-2021-pel-seu-suport-a-les-activitats-educatives-i-culturals-sobre-l-antiguitat-classica/)